b'\n_START_ARTICLE_\nNoste-ohjelma\n_START_PARAGRAPH_\nNoste-ohjelma oli suomalainen aikuisten koulutustason kohottamiseen tarkoitettu ohjelma, jota toteutettiin vuosina 2003\xe2\x80\x932009. Se oli valtakunnallinen kolmikantaisesti ohjattu aikuiskoulutusohjelma 30\xe2\x80\x9359-vuotiaille, jotka eiv\xc3\xa4t olleet suorittaneet toisen asteen tutkintoa. Se oli siten suunnattu k\xc3\xa4yt\xc3\xa4nn\xc3\xb6ss\xc3\xa4 kansa- tai peruskoulun k\xc3\xa4yneille. Kohderyhm\xc3\xa4\xc3\xa4 kutsutaan v\xc3\xa4h\xc3\xa4n tai matalasti koulutetuiksi (low qualified, low skilled). T\xc3\xa4m\xc3\xa4 ryhm\xc3\xa4 on my\xc3\xb6s kansainv\xc3\xa4lisesti varsin yleisesti julkisen vallan tuen ja erityisohjelmien kohderyhm\xc3\xa4. M\xc3\xa4\xc3\xa4r\xc3\xa4llisen\xc3\xa4 tavoitteena oli, ett\xc3\xa4 10 prosenttia kohderyhm\xc3\xa4st\xc3\xa4 eli 39\xc2\xa0000 henkil\xc3\xb6\xc3\xa4 osallistuisi koulutukseen. Tavoitetta ei my\xc3\xb6nnetyill\xc3\xa4 124,5 miljoonan euron m\xc3\xa4\xc3\xa4r\xc3\xa4rahoilla kuitenkaan saavutettu. Koulutukseen osallistui 25\xc2\xa0680 henkil\xc3\xb6\xc3\xa4 eli 7,3 prosenttia kohderyhm\xc3\xa4st\xc3\xa4.\n_START_SECTION_\nTausta ja toteutus\n_START_PARAGRAPH_\nSuomessa aloitteen Nosteesta teki Suomen ammattiliittojen keskusj\xc3\xa4rjest\xc3\xb6 (SAK) ja se eteni tulopoliittisten neuvottelujen kautta hallitusohjelmaan. Taustalla oli OECD:n aikuiskoulutuksen maatutkinnassa esitetty arvio, jonka mukaan aikuiskoulutukseen osallistuminen on Suomessa korkeaa pohjoismaista tasoa, mutta sosioekonomisen aseman, koulutustason ja i\xc3\xa4n mukaiset erot ovat hieman OECD-maiden keskiarvoa ja selv\xc3\xa4sti muita Pohjoismaita korkeammat._NEWLINE_Noste-asetuksen mukaan ohjelmassa voitiin suorittaa ammatillisia perustutkintoja, ammattitutkintoja ja erikoisammattitutkintoja ja niiden osia, tietokoneen ajokortteja ja niiden osia, vuodesta 2007 alkaen my\xc3\xb6s tietoty\xc3\xb6tutkintoja, ja lis\xc3\xa4ksi vied\xc3\xa4 kesken j\xc3\xa4\xc3\xa4nyt peruskoulu tai lukio loppuun. K\xc3\xa4yt\xc3\xa4nn\xc3\xb6ss\xc3\xa4 keskeisimm\xc3\xa4ksi opintotavoitteeksi nousi ammatillisen tutkinnon tai sen osan suorittaminen n\xc3\xa4ytt\xc3\xb6tutkintona. _NEWLINE_Noste-ohjelma toteutettiin noin kuutenakymmenen\xc3\xa4 alueellisena projektina. Nosteen toteuttamisen keinoihin kuuluivat korvamerkitty rahoitus, verkosto-organisaatio, hakeva toiminta ja opinto-ohjaus sek\xc3\xa4 opiskelun tukitoimet. Hakevassa toiminnassa (jota nuorisoty\xc3\xb6ss\xc3\xa4 kutsutaan etsiv\xc3\xa4ksi toiminnaksi) avainasemassa oli kasvokkainen keskustelu opiskelijan, kouluttajan ja ty\xc3\xb6nantajan edustajien kanssa. SAK kehitteli my\xc3\xb6s p\xc3\xa4tevyysluotsien tekem\xc3\xa4\xc3\xa4 vertaisohjausta. Noste-ohjelmaa tuki jatkuva seuranta- ja arviointitutkimus.\n_START_SECTION_\nKansalliseen ja eurooppalaiseen k\xc3\xa4ytt\xc3\xb6\xc3\xb6n\n_START_PARAGRAPH_\nValtioneuvoston vahvistamassa koulutuksen kehitt\xc3\xa4missuunnitelmassa vuosille 2007\xe2\x80\x932012 asetettiin tavoitteeksi Noste-ohjelman aikana syntyneiden hyvien k\xc3\xa4yt\xc3\xa4nt\xc3\xb6jen laajentaminen koko aikuiskoulutuksen toimintatavoiksi. Euroopan komission koulutuksen ja kulttuurin p\xc3\xa4\xc3\xa4osasto valitsi Nosteen vuonna 2011 viidentoista EU:n parhaan aikuisoppimiseen osallistumisen tietoisuuden kohottamisen ja motivoitumisen strategian joukkoon.'